Temeljem članka 17. Stavak 1. Podstavak 1. Zakona o sustavu civilne zaštite („Narodne novine“ broj 82/15 i 118/18, 31/20, 20/21), te članka 40. Statuta Grada Makarske („Glasnik Grada Makarske“, broj 3/21) Gradsko vijeće Grada Makarske na sjednici održanoj dana \_\_\_\_\_\_\_\_\_\_ 2022. godine, donijelo je

**ANALIZU STANJA**

**ZA ORGANIZACIJU I RAZVOJ SUSTAVA CIVILNE ZAŠTITE NA PODRUČJU GRADA MAKARSKE U 2022. GODINI**

**I. STANJE**

Stožer civilne zaštite grada Makarske na sjednici od 17. studenoga 2022. godine razmatrao je stanje sustava civilne zaštite na području grada Makarske.

**PROPISI:**

1. Gradsko vijeće Grada Makarske dalo je suglasnost za Procjenu rizika od velikih nesreća za Grad Makarsku, klasa:814-04/18-01/1, ur. broj: 2147/01-03-02/5-19-3 i Plan zaštite od požara, klasa: 810-03/19-01/1 ur. broj: 2147/01-06/3-19-1 kojeg je svakih pet godina potrebno ažurirati.
2. Gradonačelnik Grada Makarske donio je Odluku o osnivanju i imenovanju Stožera Civilne zaštite Grada Makarske (*Glasnik Grada Makarske*, broj 5/17).
3. Gradonačelnik Grada Makarske donio je Odluke o razrješenju i imenovanju članova Stožera Civilne zaštite Grada Makarske, klasa: 080-01/21-02/1 ur. broj: 2147/01-01/7-21-9 od 30. lipnja 2021. godine i klasa: 080-01/21-02/1, ur. broj: 2147/01-01/7-21-10 od 6. srpnja 2021. godine.
4. Gradonačelnik Grada Makarske donio je Plan pozivanja – shemu mobilizacije Stožera Civilne zaštite grada Makarske, klasa: 835-05/20-01/1, ur. broj: 2147/01-01/7-21-1 od 6. srpnja 2021. godine.
5. Gradonačelnik Grada Makarske donio je 15. svibnja 2020. godine Plan djelovanja civilne zaštite Grada Makarske, klasa: 810-03/20-01/2, ur. broj: 2147/01-03-01/5-20-03 od 26. svibnja 2020. godine.
6. Gradonačelnik Grada Makarske donio je Odluku o osnivanju postrojbe opće namjene, klasa: 810-01/10-10/5, ur. broj: 2147/05-06/1-10-2, od 23. rujna 2010. godine. Za navedenu postrojbu od strane Ureda za obranu Split izvršena je popuna po osobnom ustroju.
7. Odluka o ukidanju Odluke o osnivanju specijalističkih postrojbi Civilne zaštite Grada Makarske (*Glasnik Grada Makarske*, broj 22/19).
8. Gradsko vijeće Grada Makarske donijelo je 06. ožujka 2020. godine Odluku o određivanju sljedećih pravnih osoba kao pravne osobe od interesa za sustav civilne zaštite na području Grada Makarske, klasa: 810-01/20-01/2, ur. broj: 2147/01-01/4-20-2. (Glasnik Grada Makarske, broj 3/20)
9. Ažuriran je Plan aktivnog uključenja svih subjekata zaštite od požara Grada Makarske za 2021. godinu, klasa: 836-02/21-01/1, ur. broj: 2147/01-01/7-21-1, od 14. srpnja 2021.
10. Gradonačelnik Grada Makarske usvojio je Plan operativne provedbe Programa aktivnosti za građevine i otvorene prostore posebno ugrožene od nastanka i širenja požara, klasa: 810-03/17-01/2, ur. broj: 2147/05-01/1-17-1, od 24.04.2017.
11. Gradsko vijeće Grada Makarske donijelo je 3. svibnja 2019. godine Odluku o osnivanju Javne ustanove Javna vatrogasna postrojba Grada Makarska, klasa: 810-03/19-01/2, ur. broj: 2147/01-06/3-19-3.
12. Gradonačelnik Grada Makarske donio je Plan vježbi civilne zaštite Grada Makarske u 2022. godini, klasa: 836-02/21-01/2, ur. broj: 2147/01-03-02/05-21-1 od 29. rujna 2021. godine.
13. Gradonačelnik Grada Makarske donio je Plan vježbi civilne zaštite Grada Makarske u 2023. godini, klasa: 810-01/22-01/3, ur. broj: 2181-6-06-02-22-1, od 16. rujna 2022. godine.

**II. ANALIZA STANJA**

Sukladno Procjeni ugroženosti stanovništva, materijalnih i kulturnih dobara od katastrofa i velikih nesreća za područje Grada Makarske, analizira se postojeće stanje u 2022. godini.

Analiza se odnosi na sljedeće subjekte :

**REDOVNE SNAGE** **Civilne** **zaštite**

**Analiza stanja i plan aktivnosti za učinkovitiji rad**

**HGSS stanice Makarska na području Grada Makarske u 2022. godini te projekcija rada HGSS stanice Makarska za naredni trogodišnji period (2023. – 2025.)**

I. STANJE:

Hrvatska gorska služba spašavanja stanica Makarska broji 45 članova, od kojih prema novom ustroju HGSS-a imamo 12 gorskih spašavatelja, 5 spašavatelja i 26 pripravnika i 2 suradnika. Svi članovi su volonteri a u Stanici imamo administratora koji je zaposlen na osmo satno radno vrijeme. Osim sjedišta Stanice koje je u Makarskoj u svom sastavu imamo i Ispostavu u Imotskom gdje se nalazi dio članova te Ispostavu u Gradu Vrgorcu gdje je završena izrada baze koja je u potpunosti funkcionalna i opremljena. U Gradu Vrgorcu imamo 6 aktivnih članova stanice a u Gradu Imotskom 5 aktivnih članova.

Stanica djeluje na prostoru Županije splitsko-dalmatinske, primarno na istočnom dijelu (od rijeke Cetine do rijeke Neretve) što znači da pokriva prostor 3 grada (Makarska, Vrgorac i Imotski), 14 Općina (Brela, Baška Voda, Tučepi, Podgora, Gradac, Zadvarje, Šestanovac, Zagvozd, Lovreć, Lokvičići, Podbablje, Runovići, Proložac, Zmijavci) i Parka prirode Biokovo, a prema ukazanoj potrebi djeluje i na prostorima drugih Županija tj. cijele Republike Hrvatske.

**Analiza stanja i kratak opis za 2022. godinu**

U vremenu od 01. siječnja do 01. studenog 2022. HGSS stanica Makarska je imala 26 akcija spašavanja od čega su 6 akcija bile potražne, 16 akcija su bile tehničke (stijenske, helikopterske ili speleospašavalačke), te 4 akcije u kojima je HGSS stanica Makarska, zbog zauzetosti makarskih timova HMP-a (TIM-1 i TIM-2) izvršila zadatak u svojstvu TIM-2. Uz to HGSS stanica Makarska je vlastitim resursima odradila i vikend dežurstva u kući HGSS-a na Biokovu gdje također bilježimo 18 manjih intervencija (ogrebotine, posjekotine, dehidraciju posjetitelja PP Biokovo.

Također, HGSS stanica Makarska se odazvala i na 3 potražne akcije koje nisu bile na području SDŽ (Slunj-potraga za palim avionom te Orebić i Omiš- potraga za osobama)

Završena je i djelomično opremljena kuća HGSS-a na Biokovu za koju zaključujemo kako je samo u prvih 6 mjeseci korištenja prepoznata među planinarima i turistima koji posjećuju Park prirode Biokovo kao lokacija na kojoj se može zatražiti pomoć. HGSS stanica Makarska je tokom ljeta je redovito održavala dvočlano vikend dežurstvo u kući na Biokovu od 0-24 sata jer je tada frekvencija posjetitelja i planinara najveća.

U 2022. godini realiziran je dio planiranih prihoda, za koje će doći na kraju financijske godine cjelokupani izvještaj.

Iz dosadašnjih aktivnosti razvidno je da je Stanica u stanju izvesti sve zadaće koje se pred nju postavljaju, a svojim planskim aktivnostima (izobrazbom članova, nabavkom nove opreme, preventivnim radom i sl.) taj nivo bi se trebao značajno podići, čime bi podigli standard spašavanja u SDŽ.

**OSNOVNE ZADAĆE KOJE SE POSTAVLJAJU PRED STANICU**

Osnovne zadaće kao operativne snage sustava Civilne zaštite su sprječavanje nesreća i spašavanje ljudi i imovine pri velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja utvrđenim, Zakonom o sustavu civilne zaštite, Zakonom o Hrvatskoj gorskoj službi spašavanja, Planovima civilne zaštite jedinica lokalne i područne (regionalne) samouprave i Državnom planu djelovanja civilne zaštite.

Iako se opasnosti po štetne događaje teško mogu u potpunosti otkloniti, za učinkovitost i sigurnost djelovanja Stanice, moguća je jedino ukoliko postoji sustav:

**-Predviđanje događaja**

**-Planiranje**

**-Pripremanje i preventiva**

**-Otklanjanje posljedica**

**POSLOVI KOJE STANICA IZVRŠAVA SU:**

**-Stalni i kontinuirani** (a ne povremeni i slučajni)

**-Odgovorni** (o njima neposredno ovise ljudski životi)

**-Stručni i specijalizirani** (zahtijevaju visoku razinu stjecanja i održavanje znanja i sposobnosti te specijalnu opremu)

**-Opasni** i provode se u najtežim reljefnim i vremenskim uvjetima

Splitsko – dalmatinska županija je sklopila sa Hrvatskom gorskom službom spašavanja stanicom Makarska Sporazum o zajedničkom interesu i dugoročnoj suradnji u provedbi Programa traganja i spašavanja na području Županije Splitsko – dalmatinske na neodređeno vrijeme (klasa 022 -04/07-02/10, Ur. Broj 2181/1-02-07-01 od 18 siječnja. 2007. godine) kojim se obavezuje financirati dio troškova pripravnosti i održavanje spremnosti, te redovne djelatnosti HGSS stanice Makarska na području Županije Splitsko - dalmatinske, za svaku narednu godinu.

II SMJERNICE:

Hrvatska gorska služba spašavanja stanica Makarska je operativna snaga sustava Civilne zaštite i kao javna služba organizira, unapređuje i obavlja djelatnost spašavanja i zaštite ljudskih života u planinama i na nepristupačnim područjima, i u drugim izvanrednim okolnostima kada je potrebno primijeniti posebno stručno znanje, tehniku i opremu namijenjenu spašavanju u planini.

**HGSS je prema Standardnom operativnom postupku nositelj traganja i spašavanja u neurbanim područjima Republike Hrvatske, kao i jedan od sudionika u zaštiti i spašavanju u urbanim dijelovima.**

Temeljem Zakona o HGSS-u, radi se o prevenciji, organiziranju, pripremanju i provođenju aktivnosti i mjera kojima je svrha povećati i unaprijediti pripravnost, zatim **održavanje hladnog pogona i pripravnosti za intervencije 24 sata dnevno u cijeloj godini, te intervencije spašavanja i otklanjanja neposredne opasnosti**. Radi se o sigurnosti, zaštiti i spašavanju ljudskih života, što je najvažnija javna potreba građana i javni je interes koji je u obvezi lokalnih zajednica na čijem prostoru Stanica djeluje i provodi svoju Zakonom definiranu redovitu djelatnost.

Hrvatska gorska služba spašavanja stanica Makarska, je interventna javna služba koja djeluje na razini županije, specijalizirana je za spašavanje na nepristupačnim terenima i u svim vremenskim prilikama, kada druge javne službe ni uz suvremenu tehniku to ne mogu. Mjerilo učinkovitosti ove postrojbe, spašeni su ljudski životi. Spašavanja ljudi, kako van urbanih sredina, tako i u urbanim sredinama, kao potreba u narastanju, relativno je novo i sve zahtjevnije područje javnih potreba.

Sigurnost na cjelokupnom prostoru kojim upravljaju jedinice lokalne uprave, javni je interes i prioritetna svakodnevnapotreba građana svake lokalne zajednice.

Sukladno Zakonu o sustavu Civilne zaštite, Zakona o HGSS-u i ostalim popisima, prevencija, organiziranje, pripremanje i provođenje aktivnosti i mjera kojima je svrha povećati i unaprijediti pripravnost, javni je interes i obveza lokalnih zajednica na čijem prostoru Stanica djeluje i provodi svoju Zakonom definiranu redovitu djelatnost. Također i Zakonom o lokalnoj i područnoj (regionalnoj) samoupravi (članak 19): „Jedinice lokalne samouprave u svom samoupravnom djelokrugu obavljaju poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

– komunalne djelatnosti,

– primarnu zdravstvenu zaštitu,

– odgoj i obrazovanje,

– kulturu, tjelesnu kulturu i šport,

– zaštitu i unapređenje prirodnog okoliša,

– protupožarnu i civilnu zaštitu.

Naime, HGSS je javna služba koja je preduvjet **gospodarstva** i **turizma** jer je sigurnost i zaštita strateški preduvjet bez kojeg je nemoguće koristiti prostore koji su nedostupni drugim javnim službama. Djeluje u području **komunalnog gospodarstva**, produžena je ruka **hitne medicinske pomoći** i preduvjet dostupnosti **primarne zdravstvene zaštite** na područjima koja su nedostupna medicinskim ustanovama i redovitim službama. Hrvatska gorska služba spašavanja, javna je služba i resurs traganja i spašavanja **u području prometa**, cestovnog, pomorskog i zračnog. Stanica Hrvatske gorske službe spašavanja djeluje i u području **kulture** (**zaštićeni dijelovi prirode**), zatim fizičke i **tehničke kulture** (javni servis bez kojeg je nemoguće razvijati **fizičku kulturu i rekreaciju** i servis je svih oblika **sporta** na prostorima izvan gradova i na otvorenom prostoru). Posebno je nezamjenjiva u slučajevima **elementarnih nepogoda** i većih nesreća, katastrofa i kao takav nezamjenjivi dio **protupožarne** i **civilne zaštite.** HGSS Stanica Makarska obavlja i sve druge poslove u području javnih i osobnih potreba građana među kojima je posebno važno istaći **permanentnu edukaciju građana i ugroženih populacija, kao i neprestano preventivno djelovanje na prostorima koja su nedostupna drugim javnim službama i institucijama**, a koja su uz ljudski potencijal, osnovni resurs svake jedinice lokalne ili regionalne uprave i samouprave.

**Posebno je važno naglasiti da se radi o javnoj potrebi koja je iz više razloga u stalnom narastanju:**

1. Suvremeni i aktivni pristup životu uzrokuje jako brzi razvoj športsko-rekreativnih turističkih, ali i gospodarskih i prometnih aktivnosti na otvorenim područjima.
2. Nepotrebne ljudske tragedije uznemiruju javnost, izazivaju medijsku pozornost i mobiliziraju javno mnijenje, koja honorira napore u smjeru uvećanja zaštite i sigurnosti, ali i politički kažnjava propuste s težim posljedicama.
3. Razvoj društva, telekomunikacija, mobilne telefonije, olakšao je i ubrzao spašavanje, ali i uvećao broj dojava o nesrećama ili opasnostima. Razvoj suvremene tehnike ( helikopteri ) i urgentne medicine, olakšao je, ali i postavio je bitno strože normative svakog spašavanja.
4. Evidentan je razvoj svijesti građana, vezano za pravo na zaštitu i na takvim prostorima, i to ne bilo kakvu, nego onu na najvišoj razini.
5. Zaštita i spašavanje se sve više prepoznaje kao vitalna i prioritetna potreba, kod koje novac ne bi trebao biti prepreka, i koju su građani spremni financirati kroz porezna davanja, ili osiguranja kod osiguravajućih kuća.

Za destinaciju, kojoj je jedna od osnovnih grana gospodarstva turizam, zanemarivanje sigurnosti na takvim prostorima, rezultira manjim brojem posjetitelja i smanjenjem prihoda u veoma značajnim iznosima. Razumljivo je da se neke subjektivne (pojedinačne) nesreće, prirodne katastrofe ili katastrofe s malom vjerojatnošću teško mogu izbjeći. Ipak **nedostatak brige**, **upozorenja**, **pripreme** i **zaštite**, ne samo da uzrokuju gore navedenu štetu, nego mogu predstavljati prvorazredni etički i politički problem, povlače sudske istrage, krivičnu i materijalnu odgovornost ( predmet su odštetnih zahtijeva ), a sukladno međunarodnom pravu i konvencijama koje je RH potpisala.

Zato je nužno stvoriti sve preduvjete za njenu **optimalnu učinkovitost**, **iskoristivost,** ali i **sigurnost pripadnika stanice**. **To je u neodgodivom ali i dugoročnom** **interesu jedinica lokalne uprave i samouprave, kao i šire društvene zajednice!**

Plan rad i aktivnosti HGSS stanice Makarska za 2022. godinu bazira se na:

**Preventivni rad**

edukacija po planinarskim udrugama i školama, suradnja sa Javnom ustanovom Park prirode Biokovo, markiranje planinarskih putova, izrada promidžbenih letaka, suradnja sa jedinicama regionalne i lokalne samouprave, edukacija turističkih vodiča i sl., edukacija djece i mladih

redovne aktivnosti kao što su sastanci članova, analize akcija, stanične vježbe, državne vježbe u organizaciji HGSS-a

**Održavanje znanja i spremnosti**

Konstantan rad na obuci, licenciranju kadrova i održanja stalne spremnosti putem vježbi, edukacija i seminara

tečajevi i vježbe prve pomoći i spašavanja u ljetnim uvjetima

tečajevi i vježbe komisije za potrage i lavine te upravljanja bespilotnim letjelicama

tečajevi i vježbe spašavanja u zimskim uvjetima

tečajevi i vježbe spašavanja u divljim rijekama i poplavama

tečajevi i vježbe ronjenja

tečajevi i vježbe spašavanja iz speleoloških objekata i spašavanja iz ruševina

tečajevi i vježbe stijenskog spašavanja

tečajevi i vježbe helikopterskog spašavanja

**Osiguranje manifestacija i događanja**

Planinarskih susreta, izleta, uspona, pustolovnih utrka i sl.

osiguranja raznih planinarskih utrka i pohoda

osiguranje brdskih biciklističkih utrka

osiguranje triatlona

|  |  |
| --- | --- |
| **d)** | **Nabavka nove opreme** |

Svaka oprema ima vijek trajanja pa ju je potrebno obnavljati, a ono što nedostaje kupiti. Nedostatak opreme ne smije biti razlog da Stanica ne može izvršiti sve zadaće koje se pred nju postavljaju, a sve u cilju spašavanja ljudskih života.

**Projekcija rada HGSS stanice Makarska za naredni trogodišnji period**

HGSS stanica Makarska nastavlja sa svim redovitim aktivnostima, edukacijama, vježbama i spašavanjima.

Tijekom 2023.-2025. godine HGSS stanica Makarska nastavlja sa izobrazbom kadrova i stjecanja kompetencija – licenci u obuci spašavatelja, potražnih timova sa psima, spašavanju iz ruševina i lavina, spašavanje iz poplava i divljih voda, ITLS (International Trauma Life Support) zbrinjavanje ozlijeđenih u izvanbolničkim uvjetima, letača spašavatelja i ostalih a potrebnih za razne nove izazove koji se stavljaju pred Stanicu. U planu je i prijem novih članova, njihovo opremanje te njihova obuka.

U 2023. godini planira se opremanje HGSS kuće na Biokovu koja u kojoj će biti smještena 2 dežuratelja 0-24 u potpunosti opremom za spašavanje. Također planira se završiti izgradnja ispostave Imotski te opremanje ispostave Vrgorac koja je u funkciji no sa nedovoljno opreme kako bismo iz tih prostora mogli voditi akcije i brže izlaziti na iste.

Kao prioritet HGSS stanice Makarska je sređivanje infrastrukture na način da se pripremi kompletna planska dokumentacija za nabavu zemljišta i izgradnju baznog objekta Stanice s garažama i obučnim centrom te eventualno i osvijetljenim heliodromom budući da objekt kojeg trenutno koristimo nikako više nije primjeren i dostatan za potrebe Stanice.

Novi objekat trebao bi biti sposoban prihvatiti dio spašavatelja koji HGSS stanica Makarska poziva u slučaju većih potražnih akcija te u slučaju možebitnih elementarnih nepogoda.

Glavninu sredstava planiramo ostvariti iz Državnog proračuna Republike Hrvatske namijenjenih za infrastrukturu HGSS-a, iz proračuna jedinica lokalne uprave koje HGSS stanica Makarska direktno pokriva, kreditom te fondovima Europske unije.

Planiramo i završetak opremanja Ispostave u Gradu Imotskom, Gradu Vrgorcu te osnivanje Ispostave u Općini Gradac na makarskoj rivijeri koja je od baze u Makarskoj udaljena 45 minuta a sve sa ciljem uspostave „zlatnog sata“ na cijelom području koje pokriva HGSS stanica Makarska

Nadalje u narednom trogodišnjem periodu planirana je obnova voznog parka sa 2 terenska vozila jer su vozila koja želimo zamijeniti starija od 20 godina te je sve teže održavati i servisirati ista.

Također, planira se nabava univerzalnog plovila koje ima mogućnost izvoditi operacije kako u poplavama tako i u priobalnom dijelu mora a na području kojem svake godine bilježimo sve veći broj akcija.

Oprema koja je na raspolaganju Stanici, trenutno zadovoljava normalno funkcioniranje i redovne aktivnosti Stanice. Isto tako sva dostupna oprema ima vijek trajanja te ju je nužno obnavljati svake godine kako bi se osigurala osnova sigurnosti spašavatelja i onih koje se spašava.

**Javna vatrogasna postrojba Makarska**

**Analiza stanja za 2021 i Plan razvoja za 2022 sa financijskim učincima za trogodišnje razdoblje.**

1. **USTROJ**
   1. DJELATNICI

Javna vatrogasna postrojba Grada Makarske osnovana je Odlukom o osnivanju Javne vatrogasne postrojbe Grada Makarske od strane Grada Makarske 15. travnja 2019. g. kao Javna ustanova Grada Makarske, te je s radom započela 01.01.2020.g. Rješenjem Hrvatske vatrogasne zajednice, KLASA: UP/I-034-01/19/29 od 20.ožujka, 2020.g. utvrđeno je da Javna vatrogasna postrojba Grada Makarske ispunjava sve uvjete propisane odredbama Zakona o vatrogastvu za obavljanje vatrogasne djelatnosti.

Javna vatrogasna postrojba Grada Makarske je sukladno Pravilniku o osnovama organiziranosti vatrogasnih postrojbi na teritoriju Republike Hrvatske (NN. br. 61/94) razvrstana kao središnja postrojba Vrste 2- formacijska jedinica koja ima 2 vozača po smjeni i broji 26 profesionalnih vatrogasaca.

Ugovorom između Dobrovoljnog vatrogasnog društva Grada Makarske i Javne vatrogasne postrojbe Grada Makarske o preuzimanju zaposlenika te Ugovora o poslovno-tehničkoj suradnji između DVD i JVP Grada Makarske, (prema Pravilniku o minimumu tehničke opreme i sredstava vatrogasnih postrojbi za Vrstu 2).

Dojava o događanjima zaprima se na telefon 193 na županijski vatrogasni operativni centar, koji dojavu prosljeđuje putem radio veze ili telefonom dežurnom operativnom djelatniku u JVP Makarska. Po zaprimljenoj dojavi vatrogasna postrojba izlazi na mjesto intervencije, dežurni operativni podiže smjenu iz pričuve, te ovisno o događaju obavještava postrojbu Dobrovoljnog vatrogasnog društva Grada Makarska.

Rad javne vatrogasne postrojbe Grada Makarske definiran je obvezama proizašlim iz Zakona o ustanovama, Zakona o vatrogastvu, pod zakonskim aktima Zakona, Statutom javne vatrogasne postrojbe Grada Makarske i drugim općim aktima postrojbe.

* 1. RAD U POSTROJBI

Rad JVP Grada Makarske je organiziran u 4 smjene po 6 djelatnika u smjeni, u turnusima 12/24-12/48 te zapovjednika, zamjenika zapovjednika i spremačice koji rade pon-pet od 07:00-15:00.

U svakom trenutku jedna smjena je u obaveznoj pripravnosti tako da u slučaju potrebe stiže u Postrojbu u roku od cca. 10 min. što je uređeno rasporedom pripravnosti za tekući mjesec.

Radovi u JVP Grada Makarske obavljaju sukladno Pravilniku o radu te Pravilniku o unutarnjem ustrojstvu i načinu rada u JVP Grada Makarska. Svakog ponedjeljka se održava Dan tehnike što uključuje provjeru ispravnosti vozila i opreme po vozilima i stalažama na način opisan u Pravilniku o unutarnjem ustrojstvu i načinu rada JVP Grada Makarske, čišćenje vozila, spremišta i opreme, prostorija i okoliša, a svakodnevno se izvode vatrogasne vježbe propisane Planom izvođenja vježbi u vatrogasnoj postrojbi. U sklopu plana i programa rada Javne vatrogasne postrojbe Grada Makarske donosi se godišnji plan izvođenja stručne nastave i vatrogasnih taktičkih vježbi koji se po mjesečnom izvedbenom programu izvodi za svaki dan u sedmici pojedinačno a koji je u skladu s Planom provedbe teorijske nastave i praktičnih vježbi u Javnim vatrogasnim postrojbama. Teorijska nastava i praktične vježbe spajaju se po nastavnim jedinicama i izvode se zajedno. Teorijska nastava izvodi se u učionici postrojbe koja je za to praktično opremljena (TV, video), a praktične vježbe se izvode i dvorištu Vatrogasne postrojbe i vježbalištu - Poligon na kojem se nalaze potrebni sadržaji za kvalitetno izvođenje samih vježbi. Izvođenje teorijske nastave i praktičnih vježbi prilagođeno je godišnjem dobu, dobu dana kada se vježba izvodi, kao i brojnom stanju vatrogasaca u smjeni, opremljenosti uređajima, opremom, sredstvima za gašenje (pjena, prah, CO2…). Kondicijske i tjelesne vježbe izvode se svakodnevno poslije prijema smjene po ustaljenom redoslijedu (zagrijavanjem trčanjem, vježbama razgibavanja, vježbama rastezanja i vježbama opterećenja) a kao rezultat dobivamo fizičku pripremljenost svakog djelatnika.

1. **VOZILA I OPREMA**

Javna vatrogasna postrojba Grada Makarske raspolaže sa 8 vozila različite namjene i to: 1 zapovjedno vozilo, 1 navalno vozilo, 1 tehničko vozilo, 2 autocisterna, 1 vozilo za gašenje i spašavanje sa visina, 1 vozilo za prijevoz ljudi i opreme. Sva vozila su dobivena na korištenje od strane DVD Makarska te su gotovo u potpunosti opremljena svom opremom kako nalaže važeći Pravilnik o minimumu tehničke opreme i sredstava vatrogasnih postrojbi. Nedostatci opreme po pojedinim vozilima su uglavnom manji nedostatci tehničke prirode zadovoljenja navedenog Pravilnika i ne utječu na intervencijsku sposobnost ali je zbog zadovoljenja zakonskih odredbi tj. Pravilnika potrebno u dogledno vrijeme nabaviti nedostajuću opremu i popuniti vozila.

Inspekcijskim nadzorom Hrvatske vatrogasne zajednice od 24.09.2021. god. utvrđeno je da Javnoj vatrogasnoj postrojbi nedostaje „kombinirano vozilo vod, pjena, prah“ i rješenjem naloženo da se opremi sa potrebnim vozilom u rok od 12 mjeseci od dana dostave rješenja, postupak pokretanja nabave je u tijeku i u planu je da bude završen do kraja 2022. god..

Što se tiče ostale opreme, JVP Grada Makarske posjeduje opremu u skladištu prema Pravilniku o minimumu tehničke opreme i sredstava vatrogasnih postrojbi.

1. **INTERVENCIJE**

JVP Grada Makarske je vatrogasna postrojba kojoj je područje odgovornosti Grad Makarska, a po potrebi i nalogu Županijskog/Glavnog vatrogasnog zapovjednika sudjeluje na intervencijama i na drugim područjima Makarskog Primorja, Županije, odnosno Republike Hrvatske. Tijekom prvih 11 mjeseci JVP Grada Makarske je intervenirala na ukupno 200 vatrogasnih intervencija (podatci do 08.11.2022.) od čega požarne intervencije čine 64, tehničke intervencije 94, i ostalih 42. Uz intervencije odrađeno je i 5 osiguranje te 8 preventivnih aktivnosti.

Sve intervencije se unose u centralni sustav HVZ-a za unos intervencija (tzv. UVI) i informacije su dostupne u svakom trenutku.

1. **FINANCIJE**

Plan proračuna JVP Grada Makarske za 2022. god. je bio predviđen u iznosu od ukupno 5.691.000,00 kn, te se na njemu temeljilo poslovanje JVP Grada Makarske.

|  |  |  |  |
| --- | --- | --- | --- |
| **Prijedlog plana  za 2022.** | **Projekcija plana za 2023.** | **Projekcija plana  za 2024.** | **Projekcija plana**  **za 2025.** |
| **5.691.000,00** | **6.097.226,00** | **6.097.226,00** | **6.097.226,00** |

Plan razvoja za sljedeće tri godine je da u 2022. godini pokrenuti nabavu i nabaviti „kombinirano vozilo voda, pjena, prah“ te je iz tog razloga u projekcijama za 2023., 2024. i 2025. godinu proračun planiran sa kupnjom vozila. Također je planirano u navedenom razdoblju zamijeniti opremu koja je dotrajala i ne može se više atestirati, u prvom redu to su izolacijski aparati koji su nužni za pristupanje bilo koje intervencije zatvorenog prostora. Nabaviti specijaliziranu opremu za pretragu i spašavanje u ruševinama. Povećati iznose planirane za školovanja i obuke vatrogasaca, sve zaposlenike JVP Grada Makarske obučiti za spašavanje iz ruševina, te omogućiti zainteresiranim vatrogascima daljnje školovanje. Planirati osposobljavanje i opremanje tima ronioca JVP Makarska, pokušati nabaviti vatrogasni brod putem EU fondova ili putem pomoći od županije i države, te pokrenuti osnivanje K9 tima potražnih pasa.

1. **OSTALE AKTIVNOSTI**

Važno je napomenuti da je JVP Grada Makarske kao dio snaga zaštite i spašavanja Grada Makarske aktivno sudjelovala na prevenciji i provođenju mjera naloženih od Stožera Civilne zaštite Grada Makarske.

Od ostalih radova za potrebe Grada Makarske JVP Grada Makarske izvršava sva pilanja i uklanjanja grana i stabala za koje komunalno redarstvo pošalje nalog u smislu otklanjanja opasnosti za prolaznike, te prijevoze vode za potrebe Gradskih tvrtki (prijevoz vode u GCOM i za potrebe građevinskih radova za Grad Makarsku). Po nalogu Grada Makarske, tijekom turističke sezone izvršeno je pranje gradskih ulica i pothodnika po Planu pranja gradskih ulica u kojem je grad podijeljen na više zona tako da je tjedno svaka dostupna ulica u gradu jednom oprana, a svi gradski pothodnici 1 put tjedno.

Tijekom zimskih dana u suradnji sa Dobrovoljnim vatrogasnim društvom Grada Makarske uklonjene su grane koje su ometale prolazak vatrogasnim vozilima na području Kotišine, Bilaje, Mlinica, Makra, Puharića i Velikog Brda, te će se takve akcije nastaviti i u sljedećim godinama. Djelatnici JVP Grada Makarske također sudjeluju u svim akcijama koje organizira Grad Makarska kao što je zelena čistka i slično.

U 2022. djelatnici JVP Grada Makarske sudjelovali su i u seminarima, simpozijima (međunarodni simpozij PREVENT - Mitigating Fire Risk for Heritage na temu zaštite kulturne baštine od požara) i obukama u organizaciji HVZ-a tako da je jedan djelatnik osposobljen za vatrogasnog instruktora za spašavanja u prometnim nesrećama.

Na zahtjev županijskog zapovjednika JVP Grada Makarske sudjelovala je i prijevozu vode za Grad Vrgorac koji od 17.10. ostao bez pitke vode u trajanju od 10 dana svakodnevnog prijevoza sa velikom cisternom.

Važno za napomenuti je da se tijekom pranja gradskih ulica koristi vozilo br. 4, autocisterna, (FAP 1620 B) reg.oznake MA-905 K iz 1985.g., koju zbog starosti i nemogućnosti nabavljanja novih originalnih dijelova u jako lošem stanju koje zahtjeva također zamjenu vozila novijim, po ovom pitanju će se morati iznaći rješenje do slijedeće sezone, u dogovoru sa Gradom, ukoliko se iste usluge budu tražile od JVP Grada Makarske u sezoni 2023.

Kao što je uobičajeno i proteklih godina, za blagdan Male Gospe u Vepricu (07.i 08.09), JVP Grada Makarske je sudjelovala na osiguranju događaja sa 3 vozila i 9 vatrogasaca u vrijeme najvećeg okupljanja.

Sve navedene aktivnosti su obavljene i troškovi financirani iz postojećeg proračuna bez dodatnih sredstava.

1. **ZAKONSKA REGULATIVA**

JVP Grada Makarske je već tijekom 2021. godine uskladio Statut i ostale akte sa novim Zakonom o vatrogastvu, te je tijekom sljedećeg razdoblja u skladu sa Zakonom o vatrogastvu (NN 125/19) potrebno osnovati Vatrogasnu zajednicu Grada Makarske što je također u planu dovršiti do kraja 2022. god..

**Dobrovoljno vatrogasno društvo Makarska**

**Analiza stanja za 2022 i Plan razvoja za 2023 sa financijskim učincima za trogodišnje razdoblje**

Dobrovoljno vatrogasno društvo grada Makarska osnovano je 18. ožujka 1936. godine za obavljanje vatrogasne djelatnosti na području grada Makarske i Makarskog primorja.

Vatrogasna djelatnost koju društvo obavlja je sudjelovanje u provedbi preventivnih mjera zaštite od požara i eksplozija, gašenje požara i spašavanja ljudi i imovine ugroženih požarom i eksplozijom, pružanje tehničke pomoći u nezgodama i opasnim situacijama, obavljanje i drugih poslova u nesrećama, ekološkim i inim nesrećama te predavanja raznim organizacijama i zainteresiranim grupama ljudi s ciljem obuke i preventivnog djelovanja i gašenja u slučaju požara.

Dobrovoljna vatrogasna društva i vatrogasne zajednice su od interesa Republike Hrvatske.

Planom zaštite od požara općine, grada, županije, Grada Zagreba utvrđuju se zadaće i područje djelovanja svih javnih vatrogasnih postrojbi i dobrovoljnih vatrogasnih društava, a posebno zadaće javnih vatrogasnih postrojbi i dobrovoljnih vatrogasnih društava koja imaju definirano područje odgovornosti (u daljnjem tekstu: središnja postrojba ili društvo).

Područje djelovanja je dio teritorija lokalne samouprave na kojem djeluje jedna ili više javnih vatrogasnih postrojbi ili dobrovoljnih vatrogasnih društava, a područje odgovornosti je dio teritorija jedne odnosno teritorij jedne ili više jedinica lokalne samouprave na kojem odgovornost dolaska na mjesto intervencije u roku i na način propisan u Planu zaštite od požara imaju središnje postrojbe ili društva. Vatrogasne postrojbe obavljaju vatrogasnu djelatnost, sukladno pravilima struke, na području za koje su osnovane, bez obzira čija je imovina odnosno čiji ljudski životi su ugroženi. Svaka je vatrogasna postrojba obvezna sudjelovati u vatrogasnoj intervenciji i izvan područja svoga djelovanja na zapovijed nadležnoga vatrogasnog zapovjednika, sukladno odredbama ovoga Zakona i propisa donesenih na temelju njega.

**Vatrogasac** je osoba koja je obučena za gašenje požara, sudjelovanje u provedbi preventivnih mjera zaštite od požara i eksplozija, spašavanja ljudi i imovine ugroženih požarom i eksplozijom, pružanja tehničke pomoći u nezgodama i opasnim situacijama te obavljanja drugih poslova u ekološkim i inim nesrećama. Zbog tih posebnih radnih uvjeta vrlo je važno da vatrogasci budu u stalnom procesu izobrazbe, usavršavanja i uvježbavanja kako bi mogli na najbolji mogući način odgovoriti na izazove sve zahtjevnijih vatrogasnih intervencija.

Dana 1.siječnja 2020.godine sa radom je započela Javna vatrogasna postrojba grada Makarske koja je preuzela 24 djelatnika koji su postali zaposlenici Javne vatrogasne postrojbe grada Makarska. Isti su ostali dobrovoljni članovi društva te pomažu u aktivnostima društva. Javna vatrogasna postrojba preuzela je od Dobrovoljnog vatrogasnog društva grada Makarska 24-satno dežurstvo te preuzela primarnu djelatnost zaštite od požara na području grada Makarske, dok Dobrovoljno vatrogasno društvo draga Makarska ima jednog stalnog zaposlenika koji je raspoređen u jutarnju smjenu. Tijekom protupožarne sezone, 01.lipnja 2022.godine do 30.rujna 2022.godine, zaposleno je dodatnih 5 sezonskih vatrogasca koji su raspoređeni u smjenski rad jutro-popodne, bez noćnog dežurstva, kako bi za vrijeme vrućih ljetnih dana protupožarna spremnost bila na još većem nivou.

Sezonski vatrogasci su financirani na način da je Vatrogasna zajednica Splitsko Dalmatinske županije financirala u potpunosti 2 vatrogasca vozača te 3 vatrogasca u iznosu od 50% ukupnog bruto troška za svakog od 3 vatrogasca. Ostalih 50% financiralo je Dobrovoljno vatrogasno društvo grada Makarske iz vlastitih sredstava.

U slučaju intervencije na području grada Makarska, dojavu zaprima dežurni operativni vatrogasac u Vatrogasnom operativnom centru Makarska, te na intervenciju izlazi Javna vatrogasna postrojba grada Makarska te u slučaju potrebe uzbunjuje Dobrovoljno vatrogasno društvo grada Makarska.

Dobrovoljno vatrogasno društvo grada Makarska svakodnevno je spremno reagirati 24 sata dnevno te unutar 15 minuta izaći na intervenciju.

U Dobrovoljnom vatrogasnom društvu grada Makarske vlada pozitivan trend povratka starih i učlanjivanja novih članova kao i članova vatrogasne mladeži i pomlatka.

Dobrovoljno vatrogasno društvo grada Makarska broji:

* 69 operativnih članova
* 1 izvršni član
* 24 pričuvni član
* 14 pomažućih članova
* 40 članova mladeži i djece
* 148 članova društva

Aktivno sudjelujemo u preventivnim mjerama zaštite od požara na području grada Makarska tako što vršimo:

* Čišćenje protupožarnih puteva
* Provjera hidrantske mreže
* Učlanjivanje i osposobljavanje novih članova
* Osposobljavanje članova iz raznih specijalnosti zaštite od požara
* Nabavka osobne zaštitne opreme i skupne zaštitne opreme

Svakog vikenda održavaju se pokazne i aktivne vježbe za operativne članove DVD-a.

Ugovorom o poslovno tehničkoj suradnji između Dobrovoljnog vatrogasnog društva grada Makarska i Javne vatrogasne postrojbe grada Makarska, dio vatrogasne opreme, vatrogasnih vozila i prostorija vatrogasnog doma dan je na korištenje Javnoj vatrogasnoj postrojbi grada Makarska u svrhu njenog normalnog funkcioniranja.

Potrebno je naglasiti da se u 2022.godini prodala stara autocisterna FAP 1620 iz 1985.godine te da se nabavilo navalno vozilo Renault Midlum s ukupnom cijenom vozila i opreme od cca 650.000,00 kn. Također u 2022.godini nabavljeno je i 15 novih interventnih odijela ukupne vrijednosti 110.000,00 kn.

Vozila kojima raspolaže DVD Makarska u 2022.godini:

1. ZAPOVJEDNO VOZILO-PUCH 230
2. NAVALNO ŠUMSKO VOZILO-MERCEDES UNIMOG U 500
3. NAVALNO VOZILO- RENAULT MIDLUM
4. VATROGASNA AUTOPLATFORMA THP21- TAM 190
5. VATROGASNI TEGLJAČ 32 000L-MERCEDES ACTROS
6. VATROGASNO VOZILO ZA PRIJEVOZ LJUDI I OPREME-VOLKSWAGEN KOMBI
7. VATROGASNO VOZILO ZA PRIJEVOZ LJUDI I OPREME-RENAULT TRAFIC
8. AUTOCISTERNA-MAN TGM 18.340

Osnutkom Javne vatrogasne postrojbe grada Makarska, broj intervencija Dobrovoljnog vatrogasnog društva grada Makarska je drastično pao, velikim dijelom zbog toga što Javna vatrogasna postrojba izlazi na većinu intervencija te ih uspijeva odraditi bez potrebe za pomoći, ali u odnosu na prošlu godinu bilježimo povećanje broja intervencija kako na našem području tako i na području cijele županije.

Dobrovoljno vatrogasno društvo grada Makarska je u ovoj godini(zaključno sa 7.studenog 2022.) na području Makarskog primorja sudjelovalo na 42 intervencije, od čega 18 intervencija požara otvorenog prostora, ,2 intervencije ispumpavanja te 12 intervencija uklanjanja prepreka i opasnih stabala te 1 osiguranje događaja.

Dobrovoljno vatrogasno društvo grada Makarska sudjelovalo je i na 8 intervencije van Makarskog primorja i to na požar otvorenog prostora u Marušićima, Krilo Jesenice, Nemira (Omiško operativno područje) te požar otvorenog u Vinjanima Gornjim, Ričicama, Imotska Poljica ( Imotsko operativno područje) 2 na Vrgorskom operativnom području požar otvorenog prostora u mjestu Kozica te prijevoz tehničke vode u više navrata na vrgoračko područje tijekom mjeseca listopada i studenog zbog ekstremne suše. Vrijedno je spomenuti požare u Velikom brdu gdje su izbila 4 požara u razmaku od 20 minuta po jakoj buri, a isti su u rekordnom roku pogašeni. Na tim požarima sudjelovale su snage sa cijelog Makarskog primorja te kolege sa Omiškog područja. Na požaru je sudjelovao ukupno 41 makarski vatrogasac.

Također na sam Uskrs izbio je požar u Igranima, te navečer i u zaseoku Kotišini također po jakoj buri, požar u Igranima je lokaliziran oko 23 sata, dok je požar u Kotišini lokaliziran u ranim jutarnjim satima. Na požarima je sudjelovalo ukupno 49 makarskih vatrogasaca.

Plan za 2023.godinu:

1. Postepeno, dodatno obučiti i opremiti članove vatrogasne postrojbe za spašavanje iz ruševina i ostalih specijalnosti;
2. Nabavka novog kombi vozila za prijevoz opreme
3. Kontinuirano vršiti edukaciju i osposobljavanje kao i uvježbavanje svih sudionika zaštite od požara;
4. Provoditi posebne programe i projekte koji se odnose na zaštitu od požara otvorenog prostora, na djelovanje tijekom turističke sezone te na aktivnosti zaštite od požara zbog ekstremnih vremenskih uvjeta;
5. Organizirati pokazne vježbe zaštite od požara s ciljem prezentacije ukupnih mogućnosti sustava vatrogastva za djelovanje u izvanrednim situacijama;
6. Vršiti edukaciju stanovništva o mogućim ugrozama kao i slijedu postupaka u zaštiti odnosno samozaštiti;
7. Provoditi interaktivne vježbe sa mladeži kako bi izazvali otpor prema delikvenciji iskazanoj u namjernom izazivanju požara, ali i stvaranju budućih naraštaja vatrogasaca.

U planu za 2023.godinu je i zamjena vozila za prijevoz opreme koje se koristi pri intervencijama, ali i servisu vatrogasnih aparata te koje je staro i dotrajalo.

Dobrovoljno vatrogasno društvo grada Makarska financira se po Zakonu o vatrogastvu i Planu i procjeni zaštite od požara grada Makarska iz:

-proračuna grada za redovnu djelatnost ; 300.000,00kn

-vlastitih prihoda ; 500.000kn

- rate za leasing vatrogasne autocisterne(iz proračuna Grada) ; 450.000kn

**Ukupno:1.250.000kn**

Ta sredstva su nedostatna za financiranje vatrogasne djelatnosti, tj. Dobrovoljnog vatrogasnog društva grada Makarska s obzirom da su u prošloj godini ukupni rashodi iznosili 1.350.000,00 kn, a cijene goriva, vatrogasne opreme te svih ostalih potrepština i dalje ekstremno rastu.

Za financiranje rada društva u 2023.godini potrebno je predvidjeti u proračunu slijedeća sredstva:

-proračuna grada za redovnu djelatnost; 450.000,00

-Rate leasinga vatrogasna cisterna kapitalna investicija 450.000,00

**UKUPNO: 900.000,00**

**I uz povećanje iz proračuna Grada za 150 tisuća kuna, ostaje deficit od 450.000 kuna koje se nadamo da Dobrovoljno vatrogasno društvo grada Makarske može ostvariti iz vlastitih prihoda od servisa vatrogasnih aparata, prijevoza vode (koje će u 2023.godini drastično opasti jer u Kotišinu se stavlja u pogon vodoopskrba) i ostalih usluga koje Društvo pruža kako bi ostvarilo povoljnu financijsku situaciju**.

Nadamo se da će se razumjeti naš status i nemogućnost ostvarivanja većih prihoda od vlastitih aktivnosti te će se pronaći rješenje za povećanjem sredstava.

**HRVATSKI CRVENI KRIŽ – GRADSKO DRUŠTVO MAKARSKA**

Izvješće 2022

U 2022 g – članovi Interventnog tima CK Makarska su sudjelovali u **26 akcija** i to redom : Cijepljenje u Splitu , odlazak u Sisak i Petrinju, transport i montaža ortopetskih i drugih pomagala, priprema za Ukrajinsku krizu kroz administraciju, informacije o sustavu zbrinjavanja, prevoditelje, mjesta za hranu i sl., izrada kalendara i plakata za Organizaciju, priprema za Safety first program, Nacionalne vježbe, specijalističke edukacije, radionice u obrazovnom sustavu, eko akcije, osiguranje događanja kroz pružanje prve pomoći (WTA, polumaraton i sl.), suradnja sa vatrogscima prilikom požara, suradnja sa HGSS-om prilikom postavljanja šatorskog naselja, osiguranje Zelene čistke i dr.

U svim navedenim akcijama Interventnog tima sudjelovale su **42 osobe**, a ostvareno je preko 1000 sati dobrovoljno – humanitarnog rada.

Plan 2023-2027g. :

U prilogu se nalazi tabelarni prikaz **razvoja i rada Interventnog tima Crvenog križa Makarska za period od 5 godina**. Kako smo u proteklih 3 godine svjedoci raznih elementarnih nepogoda, kriza i iznenadnih situacija na koje zajednica treba dati brz i adekvatan odgovor, tako smo se mi u Crvenom križu odlučili planskim i postepenim ulaganjem i razvojem podići spremnost Organizacije na još jednu razinu više, obzirom da smo od 2020g. u sustavu Ravnateljstva Civilne zaštite kao 1 od 3 Operativne snage uz JVP i HGSS. COVID, poplava u Vrgorcu, potres u Banovini, sakupljanje humanitarne pomoći, odlazak na teren u Banovinu u trajanju od godinu dana, organizacija cijepljenja u Splitu i Makarskoj, organiziranje i provođenje vježbi, rad sa izbjeglicama iz Ukrajine, suradnja sa DVD/JVP, Policijskom postajom te Centrom za Socijalnu skrb , osiguranja događanja i sl. – kroz sve ovo smo proveli nove i buduće članove Interventnog tima.

Kako bi zadržali i oplemenili volju, želju, srce tih volontera koji su danas „pripadnici endemske vrste“ a bez njih niti jedna ova nepogoda ne bi bila moguća se izvesti – vrijeme je da se u te ljude ulože sredstva za njihovu ***obuku, edukaciju, opremu i usavršavanje*** u granama u kojima su se pokazali kroz ove tri godine nepogoda, kao najbolji. Sukladno tome , u tablici smo prikazali plan razvoja i potrebna financijska sredstva koja je potrebno **naznačiti na godišnja sredstva za redovan rad** GDCK Makarske sa **naznakom sredstva za Interventni tima**. Po prikazu to bi izgledalo ovako:

* Grad Makarska **69 000 kn /9 164 €** na godišnjoj razini, odnosno **5 750 kn** - **764 €/mjesečno**.

Nadamo se da će ovo minimalno povećanje , usmjereno u edukacije, obuku, opremanje i usavršavanje ljudi koji imaju volju i želju pomagati – volontere – biti prihvaćeno od svi općina i Grada Makarske , a sve sa jednim ciljem - brz i adekvatan odgovor u budućoj krizi, te osvještavanju ljudi, da volonteri bili oni iz dobrovoljnog vatrogasnog društva, Hrvatske gorske službe spašavanja ili Crvenog križa ( Operativnih snaga SCZ ) – nisu „budale koje rade đabe“ već ljudi čiji humanitarno – dobrovoljni rad nema cijenu za zajednicu.

Tabelarni prikaz - plan prijedloga proračuna razvoja Interventnog tima Crvenog križa Makarska za period od 5 godina :

|  |  |  |  |  |  |
| --- | --- | --- | --- | --- | --- |
| **Elementi izgradnje Operativne snage SCZ RH** | **2023g** | **2024g** | **2025g** | **2026g** | **2027g** |
| Edukacija Prve pomoći | 1 500/199 | 1 500/199 | 1 500/199 | 1 500/199 | 1 500/199 |
| Edukacija Psihosocijalne pomoći | 1 500/199 | 1 500/199 | 1 500/199 | 1 500/199 | 1 500/199 |
| Edukacija Članove Interventnog tima | 1 500/199 | 1 500/199 | 1 500/199 | 1 500/199 | 1 500/199 |
| Edukacija verbalna/neverbalna komunikacija | 3 000/399 | 3 000/399 | 3 000/399 | 3 000/399 | 3 000/399 |
| Opremanje – torbe prve pomoći/oživljavanje | 5 000/664 | 5 000/664 | 5 000/664 | 5 000/664 | 5 000/664 |
| Opremanje – radiostanice , Opremanje sekcije IT CK za Spašavanje na moru, Opremanj ronilačke sekcije | 15000/1992 | 15000/1992 | 15000/1992 | 15000/1992 | 15000/1992 |
| Opremanje – odjeća/obuća,sekcije IT CK za pomoć DVD, HGSS-a, HMP, MUP-u | 5 000/664 | 5 000/664 | 5 000/664 | 5 000/664 | 5 000/664 |
| Šatori | 5 000/664 | 5 000/664 | 5 000/664 | 5 000/664 | 5 000/664 |
| Agregat, printeri, elektronika za rad službi | 3 000/339 | 3 000/339 | 3 000/339 | 3 0 00/339 | 3 000/339 |
| Laka prikolica, oprema za krevet, podvodni dron | 4 500/598 | 4 500/598 | 4 500/598 | 4 500/598 | 4 500/598 |
| Isušivač, kreveti , alat za rad – električni/mehanički | 2 000/266 | 2 000/266 | 2 000/266 | 2 000/266 | 2 000/266 |
| Praksa na HMP - Makarska | 15 000/1992 | 15 000/1992 | 15000/1992 | 15 000/1992 | 15 000/1992 |
| Vježbe/predavanja u obrazovnom sustavu, GPS Lokatori | 5 000/664 | 5 000/664 | 5 000/664 | 5 000/664 | 5 000/664 |
| Obuka ronilačke sekcije, Obuka sekcije IT CK za pomoć HGSS-a | 2 000/266 | 2 000/266 | 2 000/266 | 2 000/266 | 2 000/266 |
| **UKUPNO kn / €** | **69 000/9164** | **69 000/9164** | **69000/9164** | **69 000/9164** | **69 000/9164** |

Voditelj Interventnog tima

Miroslav Dudaš

Izvješće i analiza rada GDCK Makarska za 2022 g

***REDOVNI PROGRAMI***

Gradsko društvo Crvenog križa Makarska organizira i vodi sljedeće javne poslove:

1. Dobrovoljno darivalaštvo krvi
2. Služba traženja OOV
3. Tečajevi prve pomoći za vozače
4. Služba spašavanja na vodi
5. Akcije za zdravlje
6. Humanitarni rad kroz godinu
7. Zaštita i spašavanje ( opis u Interventnom timu )
8. **DOBROVOLJNO DARIVANJE KRVI DDK**

Crveni križ na nacionalnoj razini je utemeljitelj i promicatelj dobrovoljnog darivanja krvi u Hrvatskoj. Ova djelatnost predstavlja jednu od temeljnih djelatnosti našeg rada, jer ista čini okosnicu sustava zdravstvene zaštite u Republici Hrvatskoj. Donirana krv ima preventivno medicinski karakter i kao nezamjenjivi lijek ima spasonosnu ulogu u liječenju ozlijeđenih i oboljelih ljudi. Dobrovoljno darivanje krvi proizlazi od same definicije darivatelja koja kaže da je to osoba koja daruje krv, plazmu ili krvne komponente dobrovoljno i za to nije plaćena u novčanom ili nekom drugom obliku koji bi mogao biti zamjena za novac.

Pandemija Sars COV.19 virusa, je i u ovoj 2022.godini bio otegotni faktor koji je utjecao na broj i odaziv na planirane akcije. Kao što je to bio slučaj u prethodnoj godini i u ovoj nam je najviše propatila akcija planirana za maturante. Ovdje se ne radi samo o gubitku konkretnih doza već i konkretnih novih darivatelja, jer je ista najbolja prilika da se mlade osobe koje tek navrše 18 godina priključe dobrovoljnim darivateljima i nastave sa ovim najhumanijim činom u daljnjem životu.

Crveni križ Makarska je u suradnji sa transfuzijskim odjelom KBC-a iz Splita organizirao sve planirane akcije DDK na području grada Makarske i općina Makarskog primorja. Sve planirane akcije, njih 24 su se održale i dalje pod posebnim epidemiološkim mjerama, a zahvaljujući velikom srcu darivatelja broj doza se nije smanjio već se i povećao za 16 doza u odnosu na 2021.

Dobrovoljno darivanje krvi u našem Crvenom križu okuplja oko 900 darivatelja, a u 2022. smo imali i 37 nova darivatelja, tj.osobe koje su po prvi puta darovale krv. I ove godine, obilježene pandemijom, moramo istaknuti zadovoljstvo da na akcijama krvi nismo imali zabilježen proboj virusa.

Bez obzira kakvi uvjeti bili uloga Crvenog križa Makarska u dobrovoljnom darivanju krvi može se podijeliti u četiri razine: izobrazba građana, organizacija akcija dobrovoljnog darivanja, briga o darivatelju i evaluacija rada. Da bi se sve to moglo ostvariti bilo je potrebno je osigurati financijska sredstva, jer uvijek to ističemo „krv nema cijenu, ali ima troškove“.

U proteklom periodu 2022. godine smo uz naše akcije imali i 32 pojedinačna klasična darivanja u KBC Split, te 10 na cell separatoru, što je rezultiralo sa ukupno prikupljenih 960 doza krvi.

**GRAFIKON DDK 2022.**

1. **SLUŽBA TRAŽENJA - OOV**

Jedna od osnovnih i najstarijih djelatnosti kojom se po Zakonu bavi Crveni križ je i Služba traženja. Primarno usmjerena na prikupljanje podataka i davanje obavijesti o žrtvama rata, izbjeglim i nestalim osobama u domovinskom ali i drugim ratovima na ovom području, o čemu vodi trajnu skrb, danas je usmjerena na Obnovu obiteljskih veza između osoba koji su iz razno-raznih razloga, a najčešće migracijskih, izgubili kontakt sa članovima svojih obitelji. Služba traženja pruža nadu da ćemo uspostaviti kontakt između razdvojenih članova obitelji, i na taj način pomoći da se riješi statusno, imovinsko pravno ili neko drugo pitanje ili interes građana.

Crveni križ gradsko društvo Makarska je u 2022. imao ukupno 4 nova slučaja potrage za nestalim osobama te jedan zahtjev za spajanje sa obiteljima u republici Hrvatskoj.

1. **TEČAJEVI PRVE POMOĆI ZA VOZAČE**

Crveni križ gradsko društvo Makarske vodi program osposobljavanja u *Prvoj pomoći* kandidata za vozače u auto školama, je provedeno i u 2022. godini u puno boljem obuhvatu nego prethodne godine, što je pokazatelj da se polako vraćamo na predpandemijske brojke. U 2022. održano je ukupno 18 tečaja jkoji su obuhvatili 198 kandidata sa područja cijelog Makarskog primorja, što je 14 kandidata više no prethodne godine.

Stvarni utjecaj svih kriza, ekonomske pogotovo, se u ovom programu najviše ogleda u financijskom izdatku, koji predstavlja roditeljima djece pravi izazov. Nemogućnost dugoročnijeg planiranja i potrebe za završetkom auto-škole pravi je razlog prolongiranja polaganja ovog važnog koraka osamostaljivanja mladih ljudi u našem društvu. Nadalje, nesmijemo ni zanemariti financijski učinak prema našoj Organizaciji, koja unatoč "reketu" jer se drugačije nemože isto nazvati, koliko toliko uspijeva financijski u plusu imati ovaj program koji su kriminalnim tumačenjem i netumačenjem zakona, dozvolili ovu djelatnost zajamčenu Crvenom križu Zakonom, i privatnim mešetarima u zdravstvenom sektoru – na uštrb kvalitetnog znanja koje se prenosi iz znanja pružanja prve pomoći.

Nadalje u ovom poglavlju govorimo i o edukaciji iz prve pomoći u školama, no zbog pandemijskih uvjeta i nemogućnosti okupljanja većeg broja djece početkom godine, isto je otkazano. No, Kroz 2022 g održane su 32 radionice u obrazovnom sustavu te je plan za 2023 da svaki uzrast od 1 – 8 razreda ima po jedu radionicu iz sfere ekologije, humanosti, odgovora na krizu. 725 djece je obuhvačeno radionicama a plan za 2023 je da taj broj ukupno bude 1230 tradicionalno natjecanje iz znanja prve pomoći u Osnovnim školama.

1. **SLUŽBA SPAŠAVANJA NA VODI (baywatch)**

Služba spašavanja na vodi i zaštita priobalja je u proteklom periodu 2022.godine uspjela odraditi planirane aktivnosti, te nakon 2 godine smanjenog obuhvata imamo ponovno 3 mjeseca . Planirano testiranje za Spasilačku službu sredinom travnja se održalo samo u Splitu, iako je bila najava da će biti i u Makarskoj, što nam je na žalost umanjilo veći priliv novih spasilaca u sezoni.

Unatoč našim apelima da se Sporazum o sufinanciranju Spasilačke službe na vrijeme potpiše isti smo dobili početkom srpnja a mi smo započeli sa radom u lipnju. Ovakav model u buduće neće biti moguće održat, pa evo i preko ovog Izvješća apeliramo da se već krajem ove 2022., sastavi Sporazum za financiranje Spasilačke službe u 2023. O ovom Sporazumu ovisi i naša Služba jer je financiraju hotelske – koncesionarske kuće na našoj plaži, a u isti bi trebalo uključiti i koncesionare na moru, koji su po našoj statistici u 70% mjeri uzročnici svih ozljeda sa kojima se naša Služba bavi na plaži.

Za potrebe rada službe, provedeni su i treninzi CPR uz korištenje AVD uređaja kao i svake godine o trošku naše neprofitne Organizacije.

**Temeljne dužnosti** i zadaće spasilaca bile su: nadzor, prevencija, brzo i efektivno spašavanje i pružanje prve pomoći na području djelovanja.

Moramo ovdje istaknuti da su naši spasioci odradili fantastičan posao, ne samo u svom redovnom radu spašavanja na moru sa preko 10 spasilačkih akcija i više od 90 saniranih ozljeda.

Našu obuku za neplivače – tradicionalnu Školu plivanja je ponovno prošlo više od 40 mališana, te smo postigli odličan učinak u sva 4 tečaja. Ove godine sredstva za isti su osigurali Hrvatski Crveni križ i grad Makarska, te isto očekujemo i u 2023.







1. **AKCIJE ZA ZDRAVLJE**

2022.godina, mogli bi je okarakterizirati da je čitava obilježena raznim aktivnostima u službi zaštite zdravlja, u vidu edukacija iz pružanja prve pomoći u obrazovnom sustavu, za što smo ostvarili i dodatna sredstva, istina simbolična no očekujemo njihovo povećanje u sljedećoj godini.

Uz isti, sada upravo se odvija i još jedan Projekt More zdravlja u kojem je grad Makarska skupa sa nama Partner, i to takav da se ne događa samo na području grada Makarske, već i u općinama Makarskog primorja. Volonterska mreža Crvenog križa Makarska, koja se oformila u prošle dvije godine sada dolazi do punog izražaja kada stečena znanja prenose dalje. Ponosno ističemo da ovaj sustav Crvenoga križa funkcionira u gradu pod Biokovom već punih 108 godina, a time se nijedna Organizacija ne može pohvaliti.

1. **HUMANITARNI RAD KROZ GODINU**

Gradsko društvo Crvenog križa redovno skrbi o ugroženom stanovništvu na području grada Makarske, ali isto tako i općina bivšeg Makarskog primorja. Ova godina koja je započela neviđenom humanitarnom katastrofom neviđenom od II Svjetskog rata, a to je invazija Rusije na Ukrajinu i miljunski zbijeg ljudi iz ratom pogođenog područja. Naša Organizacija se od prvog dana uključila u pružanje psihosocijalne podrške te pribavljanje i distribuciju humanitarne pomoći koja još traje za više stotina ukrajinaca na našem području.

Dosadašnje intervencije pomoći su dosegle gotovo 100.000 kn preko donacijskog sustava, Društvo je razdijelilo više od 2.500 kg prehrambenih i 300 kg higijenskih potrepština, te više od 2000 kg odjeće i obuće. Unatoč velikom gubitku, zbog odustajanja Crvenog križa Splita od nositelja FEAD projekta III, našim projektom "Razred za obitelj" ćemo nastojati osigurati humanitarnu pomoć za 120 osoba u našem socijalnom sustavu.

Ono što nas posebno brine, a to uočavamo u radu na probaciji sa maloljetnicima jest povećana potreba za psihosocijalnom pomoći, te radimo na podizanju upravo takve spremnosti unutar naše organizacije. Naše Društvo, u sklopu svog humanitarnog djelovanja provodi i program "Posudionice invalidski pomagala" gdje imamo preko 40 invalidskih pomagala na našem terenu, a u 2022. smo imali preko 20 intrervencija dostava bolesničkih kreveta.

Tabelarni prikaz - plan prijedloga proračuna Gradskog društva Crvenog križa Makarska za period od 5.godina / redovan rad :

|  |  |  |  |  |  |
| --- | --- | --- | --- | --- | --- |
| **Gradskog društva Crvenog križa Makarska** | **2023g** | **2024g** | **2025g** | **2026g** | **2027g** |
| Redovan rad društva  **kn / €** | 336 500/44 866 | 336 500/44 866 | 336 500/44 866 | 336 500/44 866 | 336 500/44 866 |
| Interventni tim  **kn / €** | 69 000/9 164 | 69 000/9 164 | 69 000/9 164 | 69 000/9 164 | 69 000/9 164 |
| **UKUPNO kn / €** | **405 500/53 851** | **405 500/53 851** | **405 500/53 851** | **405 500/53 851** | **405 500/53 851** |

**OSTALE SNAGE CZ**

**Civilna zaštita Grada Makarske**

Stožer civilne zaštite Grada Makarske ima 12 članova.

Tablica sa osnovnim podacima članova STOŽERA

|  |  |  |  |
| --- | --- | --- | --- |
| **Red. br.** | **Ime i prezime** | **Funkcija** | **Imenovan po dužnosti** |
| 1. | Mario Čović | Načelnik | Zapovjednika JVP Makarska |
| 2. | Miroslav Dudaš | Zamjenik načelnika | HCK GD Makarska, voditelj interventnog tima |
| 3. | Stipe Žigo | Član | Pomoćnik načelnika za policiju PP Makarska |
| 4. | Željko Šeravić | Član | Voditelj Službe za prevenciju i pripravnost PUCZ Split |
| 5. | Ante Kukavica | Član | Administrator stanice HGSS Makarska |
| 6. | Josip Baričević | Član | Zapovjednik DVD-a |
| 7. | Dr. Ana Reljić | Članica | Dr. med., NZJZ ispostava Makarska |
| 8. | Krešimir Glibota | Član | Grad Makarska |
| 9. | Matko Lovreta | Član | Grad Makarska |
| 10. | Željko Bagarić | Član | Makarski komunalac d.o.o., direktor |
| 11. | Ivica Nuić | Član | Vodovod d.o.o. Makarska, direktor |
| 12. | Sandra Vranješ | Članica | Grad Makarska |

Članovi Stožera pozivaju se u pravilu putem Upravnog odjela za razvoj Grada, unutar kojeg je ustrojen Odsjek za prometno komunalno redarstvo, a pozivanje obavlja dežurni referent za informiranje, reklamacije i operativne poslove. Pozivanje se vrši putem fiksne linije, mobilne telefonije, SMS porukom ili osobnim pozivanjem. U slučaju nemogućnosti da Upravni odjel za razvoj Grada, unutar kojeg je ustrojen Odsjek za prometno komunalno redarstvo izvrši pozivanje Stožera obavještava se odgovorna osoba za obavljanje planskih i operativnih poslova u Gradu Makarskoj.

**Formiranje postrojbi**

U tijeku je popunjavanje članova postrojbe opće namjene, dok se imenovanje koordinatora na lokaciji očekuje početkom 2023. god. (prijedlog: predsjednici mjesnih odbora).

**Makarski komunalac d.o.o.**

Ima na raspolaganju 20-tak djelatnika i posjeduje kompletan teretni vozni park i radne strojeve koji se mogu odmah staviti u upotrebu.

**Radio Makarska Rivijera**

RMR posjeduje kompletnu tehničku opremu za emitiranje 24-satnog programa koja se sastoji od:

* Odašiljačke opreme – komplet odašiljači (3 kom.);
* Uređaja za prijenos modulacije – linka (2 kom);
* Kompletnog antenskog sistema;
* Kompletne studijske opreme – glavne i pomoćne režije;
* Kompletne opreme za snimanje na terenu.

Programski odašiljač smješten je na otoku Hvaru, mjesto Bogomolje, dok se pričuvni nalazi u Makarskoj na predjelu Zagon.

Područje pokrivenosti signalom je od Splita do Ploča, uključujući dio srednje dalmatinskih otoka i biokovske zagore.

Kompletan program moguće je voditi i kontrolirati i automatski putem računala, što je djelatnicima omogućilo više kreativnosti, a time i podiglo ljestvicu kvalitete programa.

RMR je isključivo komercijalna radijska postaja koja ostvaruje prihode putem marketinga dok posebno ističu ne pružanje financijske potpore od strane jedinica lokalne samouprave.

Kao prioritete za nesmetano i kvalitetno djelovanje RMR-a u izvanrednim uvjetima predlažu:

* nužno osiguranje pričuvne lokacije za emitiranje programa, npr. sportska dvorana, prostor  
   GCOM-a ili Zagon;
* nabavku 3 prenosiva agregata (zbog prekida opskrbe el. energijom);
* nabavku miksete s pripadajućom opremom;
* povezivanje UKV vezom ključnih subjekata zaštite i spašavanja i svih žurnih službi.

Posebno ističu činjenicu kako bi u slučaju izbijanja većeg potresa svekoliko stanovništvo, pa tako i pripadnici službi zaštite i spašavanja, ostali bez mogućnosti međusobne mobilne komunikacije, stoga predlažu nabavku repetitora i ručnih UKV stanica za komunikaciju.

**Lučka kapetanija Split - Ispostava Makarska**, zapošljava 3 djelatnika na neodređeno vrijeme i posjeduje mali gliser.

**Odsjek komunalnog i prometnog redarstva** djeluje u sklopu Odjela za gospodarenje prostorom Grada Makarske, na temelju Zakona, Pravilnika o radu i Odluke o komunalnom redu pri čemu donosi rješenja i izriče mandatne kazne, priprema zahtjeve za prekršajne postupke, brine o zaštiti okoliša i komunalnog otpada.

**Video nadzor grada**

Središnji sustav video nadzora grada je nadograđen i sva dokumentacija usklađena sa propisima, prema Prosudbi ugroženosti javnih površina Grada Makarske. Sada je u sustavu video nadzora grada Makarske 15 kamera (uključujući i kontrolnu kameru u Upravnom odjelu za razvoj Grada, unutar kojeg je ustrojen Odsjek za prometno komunalno redarstvo).

**Seizmološka postaja**

Seizmološka postaja Makarskog primorja besprijekorno funkcionira i u ovom periodu je zabilježila više seizmičkih aktivnosti koje su se osjetile i na Makarskom primorju.

Seizmograf se trenutno nalazi na popravku.

KLASA: 810-05/22-01/2  
UR. BROJ: 2181-6-02-1-22-2  
Makarska, \_\_\_\_\_\_\_\_\_\_\_\_2022. godine

Predsjednica Gradskog vijeća

Gordana Muhtić, dipl. iur.

**Obrazloženje**

Sukladno članku 17. stavak 1. podstavak 1. Zakona o sustavu civilne zaštite (Narodne novine, br. 82/15 i 118/18, 31/20, 20/21), Gradsko vijeće, na prijedlog gradonačelnika razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje, kao i smjernice za organizaciju i razvoj sustava koje se razmatraju i usvajaju svake četiri godine.

Analizu stanja za organizaciju i razvoj sustava civilne zaštite na području grada Makarske u 2022. godini razmotrio je i usvojio Stožer civilne zaštite grada Makarske na sjednici održanoj 17. studenoga 2022. godine.

Sukladno Procjeni rizika od velikih nesreća za područje Grada Makarske, analizira se postojeće stanje u 2022. godini i to za sljedeće subjekte:

1. Redovne snage Civilne zaštite Grada Makarske,
2. Dobrovoljno vatrogasno društvo grada Makarske,
3. Hrvatski crveni križ – gradsko društvo Makarska
4. JVP Grada Makarske
5. HGSS – stanica Makarska.

Predlaže se Gradskom vijeću Grada Makarske da usvoji Analizu stanja za organizaciju i razvoj sustava civilne zaštite na području grada Makarske u 2022. godini.

Gradonačelnik

dr. sc. Zoran Paunović